**Nicholas Dimitrakos** (kreik. Νίκος Δημητράκος, *Níkos Dimitrákos*, s. 21. toukokuuta 1979 Somerville, Massachusetts, Yhdysvallat) on yhdysvaltalais-kreikkalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa. Dimitrakos laukoi oikealta. Hän pelasi urallaan NHL:ssä yhteensä 158 runkosarjaottelua tehopistein 24+38=62 ja keräten 95 jäähyminuuttia sekä 20 playoff-ottelua tehopistein 1+8=9 ja keräten kymmenen jäähyminuuttia. Dimitrakos pelasi myös Euroopassa Sveitsissä, Ruotsissa, Venäjällä, Saksassa ja Suomessa. Nykyään hän toimii Fenwick High'n high school -joukkueen apuvalmentajana.

Ura
---

### Seuraura

Dimitrakos pelasi vuodet 1994–1998 Matignon Warriorsin ja Avon Old Farmsissa high school -joukkueissa. Hän siirtyi kaudeksi 1998–1999 Mainen yliopistojoukkueeseen. Dimitrakos voitti NCAA:n mestaruuden keväällä 1999. NHL:n varaustilaisuudessa 1999 San Jose Sharks varasi Dimitrakosin viidennellä kierroksella numerolla 155. Kaudella 1999–2000 hän voitti Hockey Eastin mestaruuden, ja hänet valittiin sarjan arvokkaimmaksi pelaajaksi. Kaudella 2001–2002 Dimitrakos valittiin Hockey Eastin toiseen tähdistökentälliseen. Hänen kautensa oli pisteiden valossa paras NCAA:ssa, kun Dimitrakos teki tehot 20+31=51. Hän oli joukkueensa paras pistemies ja sarjan pistepörssin kolmas.

Kaudeksi 2002–2003 Dimitrakos siirtyi San Jose Sharksin organisaatioon. Hän pelasi suurimman osan kaudestaan vielä AHL-joukkue Cleveland Baronsissa. NHL:n puolella Dimitrakos pelasi 21 runkosarjaottelua tehopistein 6+7=13. Ensimmäisellä kaudellaan Sharksissa hän sai toisinaan pelata myös Teemu Selänteen kanssa ykkösketjussa. Varsinaisella tulokaskaudellaan 2003–2004 Dimitrakos pelasi NHL:ssä 68 runkosarjaottelua tehopistein 9+15=24 ja 15 playoff-ottelua tehopistein 1+8=9. Hän oli Sharksin avainpelaajia kevään 2004 pudotuspeleissä, kun joukkue selviytyi ensimmäisen kerran historiassa läntisen konferenssin finaaleihin. Dimitrakosin ensimmäinen ja toistaiseksi ainoa NHL:n pudotuspelimaali syntyi varsin hyvään paikkaan hänen NHL-uransa ensimmäisessä playoff-ottelussaan 8. huhtikuuta 2004 ensimmäisessä puolivälieräottelussa St. Louis Bluesia vastaan. Dimitrakosin osuma jäi koko ottelun ainoaksi ja ratkaisi Sharksille jatkoaikavoiton. Hän pelasi kauden aikana myös seitsemän AHL-ottelua Baronsissa ja valittiin 26. lokakuuta 2003 liigan viikon pelaajaksi.

NHL:n työsulkukaudella 2004–2005 Dimitrakos pelasi Sveitsissä, Nationalliga A:n SCL Tigersissa. Hän siirtyi joukkueeseen helmikuussa 2005 ja pelasi kevätkauden aikana kolme runkosarjaottelua antaen niissä yhden syöttöpisteen sekä kuusi karsintasarjan ottelua tehopistein 3+3=6. Kesken kauden 2005–2006, siirtotakarajalla maaliskuussa 2006 hänet kaupattiin Philadelphia Flyersiin vaihdossa kolmannen kierroksen varausvuoroon NHL:n varaustilaisuuteen 2006. Hän teki runkosarjassa yhteensä tehot 9+16=25, mikä on Dimitrakosin yhden kauden piste-ennätys NHL:ssä. Kaudella 2006–2007 Flyers asetti hänet jo viiden ottelun jälkeen siirtolistalle. Dimitrakos siirrettiin farmijoukkue Philadelphia Phantomsiin, joka lainasi hänet loppukaudeksi Atlanta Thrashersin farmijoukkue Chicago Wolvesiin maaliskuussa 2007 vaihdossa Jared Rossiin.

Heinäkuussa 2007 Dimitrakos teki vapaana agenttina vuoden mittaisen sopimuksen Ottawa Senatorsin kanssa, mutta hän ei pelannut kauden 2007–2008 aikana otteluakaan NHL:ssä, vaan koko kausi kului farmijoukkue Binghamton Senatorsissa. Dimitrakos siirtyi kaudeksi 2008–2009 Eurooppaan ja Elitserien-joukkue Skellefteå AIK:n riveihin hakemaan nostetta uralleen. Kreikan kansalaisena hän ei vienyt EU-passinsa ansiosta joukkueesta ulkomaalaispelaajan paikkaa. Dimitrakos pelasi Skellefteåssa nappikauden tekemällä tehot 22+22=44. Hän oli joukkueen paras pistemies ja maalintekijä. Elitserienin pistepörssissä Dimitrakos oli yhdestoista ja maalipörssissä kahdeksas.

Kauden 2009–2010 Dimitrakos pelasi KHL-joukkue TsSKA Moskovassa. Heinäkuussa 2010 hän palasi Ruotsiin ja teki vuoden mittaisen sopimuksen MODO Hockeyn kanssa. Maalintekijäksi hankittu Dimitrakos osoittautui kuitenkin flopiksi ja hän teki 22 ottelussa vain tehot 4+1=5. Marraskuussa 2010 hän ja MODO purkivat sopimuksensa. Dimitrakos teki tammikuussa 2011 loppukauden 2010–2011 kattavan sopimuksen DEL-joukkue Adler Mannheimin kanssa. Ennen kautta 2011–2012 hän kävi try-outilla Vancouver Canucksissa, muttei saanut sopimusta. Dimitrakos siirtyi AHL-joukkue Wilkes-Barre/Scranton Penguinsin vahvuuteen. Joulukuussa 2011 hän palasi loppukaudeksi Adler Mannheimiin.

Kaudella 2012–2013 Dimitrakos jatkoi uraansa Grizzly Adams Wolfsburgissa. Hän ehti pelata joukkueessa vain 13 ottelua, kunnes vaikea polvivamma oli lopettaa Dimitrakosin uran. Myös Wolfsburg purki Dimitrakosin sopimuksen marraskuussa 2012. Hän oli sivussa vielä syyskaudella 2013–2014, mutta kuntouduttuaan Dimitrakos siirtyi viiden ottelun mittaiselle try-outille SM-liigajoukkue Tampereen Ilvekseen tammikuussa 2014. Helmikuun puolivälissä hän sai loppukauden kattaneen jatkosopimuksen joukkueeseen. Dimitrakos lopetti pelaajauransa kevääseen 2014.

### Maajoukkueura

Dimitrakos edusti Yhdysvaltoja vuoden 2003 MM-kilpailuissa.

Muuta
-----

Dimitrakosin isä on kreikkalainen ja äiti italialainen. Hänellä on Joanne-vaimon kanssa tytär Mia Bella Dimitrakos (s. 2006). Dimitrakos on perustanut vaimonsa kanssa 2 Face Case -nimisen yrityksen, joka kauppaa akryylilasisia telineitä esimerkiksi pelipaidoille, joissa paitoja voi katsoa niiden molemmilta puolilta.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1994–1995 | Matignon Warriors | USHS | 23 | 10 | 12 | 22 | - | - | - | - | - | - |
| 1995–1996 | Matignon Warriors | USHS | 25 | 12 | 28 | 40 | - | - | - | - | - | - |
| 1996–1997 | Matignon Warriors | USHS | 25 | 23 | 32 | 55 | - | - | - | - | - | - |
| 1997–1998 | Avon Old Farms | USHS | 26 | 27 | 28 | 55 | - | - | - | - | - | - |
| 1998–1999 | Univ. of Maine | NCAA | 35 | 8 | 19 | 27 | 33 | - | - | - | - | - |
| 1999–2000 | Univ. of Maine | NCAA | 32 | 11 | 16 | 27 | 16 | - | - | - | - | - |
| 2000–2001 | Univ. of Maine | NCAA | 29 | 11 | 14 | 25 | 43 | - | - | - | - | - |
| 2001–2002 | Univ. of Maine | NCAA | 43 | 20 | 31 | 51 | 44 | - | - | - | - | - | Kakkostähdistö |
| 2002–2003 | Cleveland Barons | AHL | 55 | 15 | 29 | 44 | 30 | - | - | - | - | - |  |  |  |  |  |  | MM | 6 | 0 | 1 | 1 | 6 |
|  | San Jose Sharks | NHL | 21 | 6 | 7 | 13 | 8 | - | - | - | - | - |
| 2003–2004 | Cleveland Barons | AHL | 7 | 4 | 4 | 8 | 4 | - | - | - | - | - |
|  | San Jose Sharks | NHL | 68 | 9 | 15 | 24 | 49 | 15 | 1 | 8 | 9 | 8 |
| 2004–2005 | SCL Tigers | NLA | 3 | 0 | 1 | 1 | 2 | - | - | - | - | - |
| 2005–2006 | San Jose Sharks | NHL | 45 | 4 | 12 | 16 | 26 | - | - | - | - | - |
|  | Philadelphia Flyers | NHL | 19 | 5 | 4 | 9 | 6 | 5 | 0 | 0 | 0 | 2 |
| 2006–2007 | Philadelphia Flyers | NHL | 5 | 0 | 0 | 0 | 6 | - | - | - | - | - |
|  | Philadelphia Phantoms | AHL | 45 | 15 | 13 | 28 | 34 | - | - | - | - | - |
|  | Chicago Wolves | AHL | 17 | 4 | 10 | 14 | 20 | 15 | 3 | 7 | 10 | 8 |
| 2007–2008 | Binghamton Senators | AHL | 64 | 20 | 20 | 40 | 67 | - | - | - | - | - |
| 2008–2009 | Skellefteå AIK | Elitserien | 54 | 22 | 22 | 44 | 59 | 1 | 0 | 0 | 0 | 0 |
| 2009–2010 | TsSKA Moskova | KHL | 50 | 12 | 5 | 17 | 32 | 3 | 0 | 0 | 0 | 12 |
| 2010–2011 | MODO Hockey | Elitserien | 22 | 4 | 1 | 5 | 22 | - | - | - | - | - |
|  | Adler Mannheim | DEL | 20 | 7 | 8 | 15 | 14 | 6 | 3 | 3 | 6 | 2 |
| 2011–2012 | Wilkes-Barre/Scranton Penguins | AHL | 21 | 6 | 4 | 10 | 20 | - | - | - | - | - |
|  | Adler Mannheim | DEL | 20 | 5 | 9 | 14 | 40 | 4 | 0 | 1 | 1 | 2 |
| 2012–2013 | Grizzly Adams Wolfsburg | DEL | 13 | 4 | 7 | 11 | 8 | - | - | - | - | - |
| 2013–2014 | Ilves | SM-liiga | 9 | 2 | 5 | 7 | 31 | - | - | - | - | - |
| 4 kautta | yhteensä | NHL | 158 | 24 | 38 | 62 | 95 | 20 | 1 | 8 | 9 | 10 |
| 1 kausi | yhteensä | KHL | 50 | 12 | 5 | 17 | 32 | 3 | 0 | 0 | 0 | 12 |
| 5 kautta | yhteensä | AHL | 209 | 64 | 80 | 144 | 175 | 15 | 3 | 7 | 10 | 8 |
| 3 kautta | yhteensä | DEL | 53 | 16 | 24 | 40 | 62 | 10 | 3 | 4 | 7 | 4 |
| 2 kautta | yhteensä | Elitserien | 76 | 26 | 23 | 49 | 81 | 1 | 0 | 0 | 0 | 0 |
| 1 kausi | yhteensä | SM-liiga | 9 | 2 | 5 | 7 | 31 | - | - | - | - | - |
| 1 kausi | yhteensä | NLA | 3 | 0 | 1 | 1 | 2 | - | - | - | - | - |

Lähteet
-------

* Niko Dimitrakos The Internet Hockey Databasessa (englanniksi)
* Niko Dimitrakos Legends of Hockey -sivustolla (englanniksi)
* Niko Dimitrakos *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Niko Dimitrakos *Elite Prospects*. Everysport Media Group AB.  (englanniksi)
2. 1 2 3  Niko Dimitrakos Legends of Hockey -sivustolla (englanniksi)
3. ↑  Niko Dimitrakos The Internet Hockey Databasessa (englanniksi)
4. 1 2 3  Suonsyrjä, Vesa: Mailataituri Niko Dimitrakos hurmaa nyt Hakametsässä *ILVES.COM*.  7.3.2014. Ilves-Hockey Oy.  Arkistoitu 25.3.2014. Viitattu 25.3.2014.
5. ↑  Senators kukisti Leafsin vakuuttavasti, Dimitrakos onnistui jatkoajalla  9.4.2004. Jatkoaika.com. Viitattu 25.3.2014.
6. ↑  NHL:n siirtoraja umpeutui, jättikaupat jäivät tekemättä  10.3.2006. Jatkoaika.com. Viitattu 25.3.2014.
7. ↑  Bulletin: Senators Sign Forward Niko Dimitrakos  13.7.2007. OTTAWA:  Ottawa Senators. Viitattu 25.3.2014. (englanniksi)
8. ↑  ЦСКА подписал первого в истории клуба американца  26.6.2009. Чемпионат.com.  Arkistoitu 25.3.2014. Viitattu 25.3.2014. (venäjäksi)
9. ↑  Pettersson, Robert: Klar för Modo idag  23.7.2010. Hockeysverige.se.  Arkistoitu 25.3.2014. Viitattu 25.3.2014. (ruotsiksi)
10. ↑  Pettersson, Robert: Flopparna får lämna  24.11.2010. Hockeysverige.se. Viitattu 25.3.2014. (ruotsiksi)
11. ↑  Adler verpflichten Niko Dimitrakos  3.1.2011. Die Adler Mannheim Eishockey Spielbetriebs GmbH.  Arkistoitu 18.4.2016. Viitattu 25.3.2014. (saksaksi)
12. ↑  Canucks reduce pre-season roster by four  26.9.2011. Vancouver, B.C.:  Vancouver Canucks. Viitattu 25.3.2014. (englanniksi)
13. ↑  [nr=3134 Adler holen Niko Dimitrakos zurück]  17.12.2011. Die Adler Mannheim Eishockey Spielbetriebs GmbH. Viitattu 26.12.2011. (saksaksi)[vanhentunut linkki]
14. ↑  Wolfsburg: Dimitrakos stürmt in orange *Eishockey Net*.  Arkistoitu 25.3.2014. Viitattu 19.7.2012. (saksaksi)
15. ↑  Buchler, Christian: Hammer: EHC wirft US-Boy Dimitrakos raus  10.11.2012. Wolfsburger Nachrichten.  Arkistoitu 25.3.2014. Viitattu 25.3.2014. (saksaksi)
16. ↑  Ilves kiinnitti amerikkalaishyökkääjän  28.1.2014. Jatkoaika.com. Viitattu 25.3.2014.
17. ↑  Ilves menetti luottolaiturin - Dimitrakos mukaan loppukaudeksi  14.2.2014. Jatkoaika.com. Viitattu 25.3.2014.